題梅山雲悅樓
作者：崔次周
朝代：宋

paragraphs: 仙人好樓居，天上多瓊樓。
祥氛結紫炁，磅礴常周流。
道人仙之裔，居然梅山頭。
山頭聳百尺，日與雲從游。
靜默觀內景，繚繞雲氣浮。
軒豁挹西爽，天淨雲影收。
倚欄暢吟情，筆硯雲烟稠。
領客譚又玄，滿吸雲腴甌。
不用分半間，盤結任相繆。
怡然自可悅，澹然亦何求。
悅則動靜隨，呼吸聽去留。
我欲乘之叩太虛，相與上下追仙斿。
鞭鸞笞鳳汗漫去，下視八表揮斥凌九州。